Atlantic Petroleum hevur kravt at fyristøðufelagið á fleiri av leitiloyvunum har Atlantic Petroleum eigur lut í, skal missa hendan rættin. Í staðin vil Atlantic Petroleum sjálvt taka sær av leiklutinum sum fyristøðufelag. Hetta boðar felagið frá í einum boðum til keypsskálan. Avgerðin um at vilja yvirtaka fyristøðuleiklutin bleiv tikin fríggjadagin, og almannakunngjørd seint í gjárkvøldi. Fríggjadagin innkallaði Atlantic Petroleum sokallaðu Joint Operating Committee fyri Orlando- og Kells-loyvini. Orsøkin til at Atlantic Petroleum nú vil taka við sum fyristøðufelag, er at Iona Energy, sum hevur verið fyristøðufelag, er farið undir alment eftirlit, tí fíggjarliga støðan er so ring. -Orlando-økið og Kells hava stóran týdning fyri Atlantic Petroleum, og vit ætla okkum at samstarva tætt við myndugleikar, hinar loyviseigararnar og onnur sum hava áhugamál í hesum loyvunum, sigur Ben Arabo, stjóri.